# தமிழ்நாடு மாநில கல்விக் கொள்கை 2025

**தமிழ்நாடு மாநில கல்விக் கொள்கை 2025** (*Tamil Nadu State Education Policy 2025*) என்பது 2025 ஆம் ஆண்டு தமிழ்நாடு மாநில அரசால் வெளியிடப்பட்டுள்ள பள்ளிக்கல்விக்கான மாநில கல்விக் கொள்கையாகும். ஒன்றிய அரசின் புதிய தேசிய கல்விக் கொள்கை 2020 ஆம் ஆண்டு வெளியிடப்பட்டது. ஒன்றிய அரசின் கல்விக் கொள்கையுடன் மூன்றாவது மொழி கற்பித்தல் மற்றும் மருத்துவத்திற்கான நுழைவுத் தேர்வு போன்ற கருத்தியல்களில் முரண்பட்டு தமிழ்நாடு அரசு எதிர்ப்பு தெரிவித்து வந்தது. தேசிய கல்விக் கொள்கையை மதயானையுடன் ஒப்பிட்டு, அது தமிழ்நாட்டின் கல்வி முன்னேற்றத்தை பின்னோக்கி இழுப்பதாகவும் தடை ஏற்படுத்துவதாகவும் குற்றஞ்சாட்டி தமிழ்நாட்டின் பல்விக் கல்வித்துறை அமைச்சர் அன்பில் மகேஸ் பொய்யாமொழி தீவிரமான பரப்புரையை மேற்கொண்டார். அவருடைய விமர்சனங்கள் அடங்கிய "தேசிய கல்விக் கொள்கை – 2020 எனும் மதயானை" எனும் புத்தகத்தையும் எழுதி வெளியிட்டார். தமிழ்நாட்டிற்கான சிறப்பியல்பான மாநில கல்விக் கொள்கை உருவாக்கப்படும் என அறிவித்தது. இதற்காக தில்லி உயர்நீதிமன்ற முன்னாள் தலைமை நீதிபதி த. முருகேசன் தலைமையில் 14 நபர்கள் கொண்ட குழு உருவாக்கப்பட்டது.இக்கல்விக் கொள்கையின் வரைவு அறிக்கை 520 பக்கங்களுடன் 2023 ஆம் ஆண்டு அக்டோபரில் தொகுக்கப்பட்டிருந்தது. அறிக்கையானது 2024 ஆம் ஆண்டு சூலை 1ஆம் நாள் அரசிடம் ஒப்படைக்கப்பட்டது. 2025 ஆம் ஆண்டு ஆகத்து மாதம் 8 ஆம் நாள் தமிழ்நாடு முதலமைச்சரால் வெளியிடப்பட்டது. இரு மொழிக் கல்வி, ஆங்கிலப்புலமைத் திறன், உடற்கல்வி, வாழ்வியல் திறன்கள் ஆகிய வழிகளைக் கையாண்டு மாணவர்களை வளர்த்தெடுக்கத் திட்டமிட்டுள்ளதாக தமிழ்நாடு அரசின் பள்ளிக்கல்வித்துறை செயலாளர் சந்திரமோகன் தெரிவித்துள்ளார்.  

## குழு உறுப்பினர்கள்
தமிழ்நாடு அரசின் மாநில கல்விக் கொள்கையை உருவாக்க அமைக்கப்பட்ட குழுவில் கீழ்க்காணும் கல்வியாளர்கள் உறுப்பினர்களாக நியமிக்கப்பட்டனர்.  
1. முனைவர். எல். ஜவஹர் நேசன், முன்னாள் துணைவேந்தர், சவீதா பல்கலைக்கழகம்
1. பேராசிரியர் இராமானுஜம், முன்னாள் பேராசிரியர், கணித அறிவியல் நிறுவனம், தரமணி சென்னை
1. பேராசிரியர் சுல்தான் இசுமாயில், உறுப்பினர், மாநில திட்டக்குழு
1. பேராசிரியர் ராம. சீனுவாசன், உறுப்பினர், மாநில திட்டக்குழு
1. முனைவர் அனிதா ரத்னம், முன்னாள் கல்வியியல் வல்லுநர், யுனிசெஃப், சென்னை
1. எஸ். இராமகிருஷ்ணன், எழுத்தாளர்
1. விஸ்வநாதன் ஆனந்த், சதுரங்க வீரர் மற்றும் பேராதன்
1. டி. எம். கிருஷ்ணா, இசைக்கலைஞர்
1. துளசிதாஸ், கல்வியாளர்
1. முனைவர் ச. மாடசாமி, எழுத்தாளர்
1. ஆர். பாலு, தலைமை ஆசிரியர், ஊ. ஒ. தொ. பள்ளி, கீச்சான்குப்பம், நாகப்பட்டினம் மாவட்டம்
1. ஜெயஸ்ரீ தாமோதரன், அகரம் அறக்கட்டளை

இக்குழுவிலிருந்து 2023 ஆம் ஆண்டில் முனைவர். எல். ஜவஹர்நேசன் விலகினார்.  

## உள்ளடக்கம்
தமிழ்நாடு மாநில கல்விக் கொள்கை 2025 ஆனது 10 இயல்களைக் கொண்டுள்ளது. 10 வரைவுகளுக்கு முன்பாக வரைவுச் சுருக்கம் தரப்பட்டுள்ளது. இந்த ஆவணத்தில் உள்ள 10 இயல்களின் விவரம் பின்வருமாறு:  
1. தமிழ்நாடு பள்ளிக்கல்வியின் தற்போதைய நிலை, சூழல்
1. சமத்துவம் உள்ளடக்கிய கல்வி மற்றும் சமூக நீதி
1. அடிப்படை எழுத்தறிவு மற்றும் எண்ணறிவு
1. கலைத்திட்டம், கற்பித்தல் மறுசீரமைப்பு மற்றும் மொழிக்கொள்கை
1. 21ஆம் நூற்றாண்டின் திறன்கள் மற்றும் எண்மக் கல்வியறிவு
1. மதிப்பீட்டுச் சீர்திருத்தங்கள்
1. ஆசிரியர் பணித்திறன் மேம்பாடு
1. பாதுகாப்பான உள்ளடங்கியப் பள்ளிகள் மற்றும் முழுமையான குழந்தை மேம்பாடு
1. எதிர்காலப் பள்ளிகளுக்கான நெகிழ்வுத்தன்மை மற்றும் நிலையான உள்கட்டமைப்பு
1. சமூகப் பங்கேற்பு மற்றும் பரவலாக்கப்பட்ட நிருவாகம்

## தேசிய கல்விக்கொள்கை எதிர் மாநில கல்விக் கொள்கை
| தேசிய கல்விக் கொள்கை | மாநில கல்விக் கொள்கை |  |
| --- | --- | --- |
| கல்வி பொதுப்பட்டியலில் நீடிக்கும் | கல்வி மாநிலப் பட்டியலுக்கு கொண்டுவரப்பட வேண்டும் |  |
| 3, 5, 8, 10, 12 ஆகிய வகுப்புகளில் பொதுத்தேர்வு | 10, 12 ஆம் வகுப்புகளுக்கு மட்டும் பொதுத்தேர்வு |  |
| 3, 5, 8 வகுப்புகளில் தேர்வு பெறாவிட்டால் மறுதேர்வு | 1 முதல் 8 ஆம் வகுப்பு வரை கட்டாயத் தேர்ச்சி |  |
| மும்மொழிக் கொள்கையை வலியுறுத்துகிறது | தமிழ், ஆங்கிலம் என இருமொழிக் கொள்கையை வலியுறுத்துகிறது | } |

## விமர்சனம்
இக்கல்விக் கொள்கை பொதுவெளியில் வெளியிடப்பட்ட பிறகு பல்வேறு கல்வியாளர்கள், அரசியல் கட்சித் தலைவர்கள் தங்கள் கருத்துகளை வெளிப்படுத்தி வருகின்றனர்.  

தேசிய கல்விக் கொள்கை வெளியாகி ஐந்தாண்டுகள் கடந்த பின்னர் தமிழ்நாடு அரசு அதன் முக்கியத்துவத்தை உணர்ந்துள்ளதாகவும் தேசிய கல்விக் கொள்கையின் பல முக்கியக் கூறுகளை மாநில அரசின் கல்விக் கொள்கையும் கொண்டுள்ளதாகவும் பாரதிய ஜனதா கட்சியின் முன்னாள் மாநிலத் தலைவர் அண்ணாமலை கருத்து தெரிவித்துள்ளார். மாநில அரசின் கல்விக் கொள்கையில் மொழிக்கொள்கை, பிற மாநில மக்கள் தத்தமது தாய்மொழியைக் கற்க தேவையான வசதிகள் செய்து தரப்படும் என்பதையும் வரவேற்றுள்ள கல்வியாளர் பிரின்ஸ் கஜேந்திரபாபு உயர்கல்வி தொடர்வதற்கு நுழைவுத் தேர்வு இருக்காது என்ற அறிவிப்பு இல்லாதது ஏமாற்றம் தருவதாகக் கருத்து தெரிவித்துள்ளார். தற்போது நடைமுறையில் 11 ஆம் வகுப்புக்கு பொதுத்தேர்வு நடத்தப்பட்டு வரும் நிலையில், அதை ரத்து செய்வதாக அறிவித்திருப்பது தவறான முடிவு என்று விடுதலைச் சிறுத்தைகள் கட்சியைச் சேர்ந்த விழுப்புரம் தொகுதி நாடாளுமன்ற உறுப்பினர் ரவிக்குமார் கூறியுள்ளார். வரைவு அறிக்கையின் மீது கல்வியாளர்கள், பொதுமக்கள், மாணவர்கள் ஆகியோரிடம் கருத்துக் கேட்காமல் தன்னிச்சையாக வரைவு அறிக்கையை இறுதி செய்திருக்கிறது என்று பாட்டாளி மக்கள் கட்சியின் அன்புமணி ராமதாசு தெரிவித்துள்ளார்.